               ЕВРОПЕЙСКА КОМИСИЯ
            Брюксел, 12.1.2018
            COM(2018) 31 final
            2018/0011(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз на шестдесет и първата сесия на Комисията за упойващите вещества по отношение на списъците с вещества по Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.

               ОБЯСНИТЕЛЕН МЕМОРАНДУМ

               1.ПРЕДМЕТ НА ПРЕДЛОЖЕНИЕТО

               Настоящото предложение се отнася до решението за установяване на позицията, която трябва да се заеме от името на Европейския съюз на 61-вата сесия на Комисията за упойващите вещества относно списъците с вещества по Единната конвенция на ООН по упойващите вещества от 1961 г., изменена с Протокола от 1972 г., и Конвенцията на ООН за психотропните вещества от 1971 г.

               2.КОНТЕКСТ НА ПРЕДЛОЖЕНИЕТО

               2.1.Единната конвенция на ООН по упойващите вещества от 1961 г., изменена с Протокола от 1972 г., и Конвенцията на ООН за психотропните вещества от 1971 г.

               Целта на Единната конвенция на Организацията на обединените нации (ООН) по упойващите вещества от 1961 г., изменена с Протокола от 1972 г. („Конвенцията по упойващите вещества“)
                  1
               , е борбата със злоупотребата с наркотични вещества чрез координирани действия на международно равнище. Съществуват две съвместно функциониращи форми на намеса и контрол. На първо място, стремеж към ограничаване на притежаването, употребата, търговията, разпространението, вноса, износа, произвеждането и производството на наркотици изключително до използването им за медицински и научни цели. На второ място, борба с трафика на наркотици чрез международно сътрудничество за възпиране и обезкуражаване на трафикантите на наркотици.

               С Конвенцията на ООН за психотропните вещества от 1971 г. („Конвенцията за психотропните вещества“)
                  2
                се въвежда международна система за контрол на психотропните вещества. Тя представлява отговор на разнообразяването и разширяването на спектъра на наркотиците, с които се злоупотребява, и с нея се въвежда контрол върху редица синтетични наркотици в зависимост от техния потенциал да доведат до злоупотреби, от една страна, и терапевтичната им стойност, от друга страна.

               Всички държави — членки на ЕС, са страни по Конвенцията по упойващите вещества и Конвенцията за психотропните вещества. Съюзът не е страна по конвенциите.

               2.2.Комисия за упойващите вещества

               Комисията за упойващите вещества (CND) е комисия към Икономическия и социален съвет на ООН (ECOSOC) и нейните функции и правомощия са, inter alia, изложени в Конвенцията по упойващите вещества и в Конвенцията за психотропните вещества. Тя се състои от 53 държави — членки на ООН, избрани от ECOSOC. Понастоящем 12 държави членки са членове на CND с право на глас
                  3
               . Съюзът има статут на наблюдател в CND.

               2.3.Предвиденият акт на Комисията за упойващите вещества

               Комисията за упойващите вещества редовно изменя списъка на веществата, който е приложен към Конвенцията по упойващите вещества и Конвенцията за психотропните вещества, въз основа на препоръки на Световната здравна организация (СЗО), която се ползва от съветите на експертната комисия по наркозависимостите.

               На 8 декември 2017 г. СЗО препоръча на генералния секретар на ООН
                  4
                добавянето на 12 нови вещества в списъците към конвенциите.

               По време на своята шестдесет и първа сесия, която ще се състои във Виена от 12 до 16 март 2018 г., Комисията за упойващите вещества ще приеме решения относно включването на тези 12 вещества съответно по силата на Конвенцията по упойващите вещества и на Конвенцията за психотропните вещества.

               3.ПОЗИЦИЯ, КОЯТО ТРЯБВА ДА СЕ ЗАЕМЕ ОТ ИМЕТО НА СЪЮЗА

               Промените в списъците на Конвенцията по упойващите вещества и на Конвенцията за психотропните вещества имат преки последици върху приложното поле на правото на Съюза в областта на контрола на наркотиците за всички държави членки. Член 1 от Рамково решение 2004/757/ПВР на Съвета от 25 октомври 2004 г. за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици
                  5
                гласи, че по смисъла на рамковото решение „наркотици“ означава веществата, обхванати от Конвенцията по упойващите вещества, или от Конвенцията за психотропните вещества. Следователно Рамково решение 2004/757/ПВР на Съвета се прилага по отношение на веществата, изброени в списъците на Конвенцията по упойващите вещества и на Конвенцията за психотропните вещества. Ето защо всяка промяна в списъците, приложени към тези конвенции, засяга пряко общите правила на ЕС и променя техния обхват по смисъла на член 3, параграф 2 от ДФЕС. Това е така, независимо дали въпросното вещество вече е поставено под контрол на равнище ЕС въз основа на Решение 2005/387/ПВР на Съвета.

               Мерки за контрол на равнище ЕС вече са въведени само за две веществата — акрилоилфентанил (акрилфентанил)
                  6
                и фуранилфентанил
                  7
                — от 12-те вещества, които СЗО препоръча да бъдат включени. Въз основа на доклад за оценка на риска на Европейския център за мониторинг на наркотици и наркомании (ЕЦМНН), извършена в съответствие с разпоредбите на член 6, параграфи 2, 3 и 4 от Решение 2005/387/ПВР на Съвета относно обмена на информация, оценката на риска и контрола върху новите психоактивни вещества
                  8
               , на 15 декември 2017 г. Комисията внесе предложения за въвеждането на мерки за контрол на седем допълнителни нови психоактивни вещества, а именно карфентанил, 4-флуороизобутирфентанил (4-FIBF, pFIBF), тетрахидрофуранилфентанил (THF-F), AB-CHMINACA, ADB-CHMINACA, CUMYL-4CN-BINACA и 5F-MDMB-PINACA (5F-ADB), на територията на целия ЕС
                  9
               , като за 5 от тях също е предложено мерките да бъдат въведени на международно равнище (вж. подчертаните вещества). За другите 5 вещества все още не са разглеждани мерки за контрол на територията на целия ЕС.

               Необходимо е държавите членки да се подготвят за заседанието на Комисията за упойващите вещества, когато бъде свикана да вземе решение относно списъците с вещества, като постигнат обща позиция в Съвета. Поради ограниченията, произтичащи от статута на наблюдател на Съюза, тази позиция следва да бъде изразена от държавите членки, които понастоящем са членове на Комисията за упойващите вещества, действащи съвместно в интерес на Съюза в рамките на тази комисия. Съюзът, който не е страна по Конвенцията по упойващите вещества и Конвенцията за психотропните вещества, няма правото да гласува в Комисията за упойващите вещества.

               За тази цел Комисията предлага да се заеме обща позиция от името на Европейския съюз на шестдесет и първата сесия на Комисията за упойващите вещества относно списъците с вещества по Конвенцията по упойващите вещества и Конвенцията за психотропните вещества. Това е вторият път, когато Комисията представя подобно проектопредложение за обща позиция на ЕС, след приетото за заседанието на Комисията за упойващите вещества през март 2017 г.
                  10
                Съветът прие общата позиция
                  11
                и благодарение на това на заседанието на Комисията за упойващите вещества през март 2017 г. ЕС успя да изрази единодушие по отношение на списъците с вещества на международно равнище, тъй като държавите членки, участващи в Комисията за упойващите вещества, гласуваха в подкрепа на списъците с вещества в съответствие с приетата обща позиция.

               4.ПРАВНО ОСНОВАНИЕ

               4.1.Процесуалноправно основание

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на въпросния орган, или страна по въпросното споразумение. По смисъла на този член Комисията за упойващите вещества е „орган, създаден със споразумение“, като се има предвид, че тя е орган, на който са възложени специфични задачи съгласно Конвенцията по упойващите вещества и Конвенцията за психотропните вещества.

               Понятието „актове с правно действие“ включва актове с правно действие по силата на нормите на международното право, чрез които се урежда съответният орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  12
               .

               Решенията на CND по отношение на съставянето на списъци с вещества представляват „актове с правно действие“ по смисъла на член 218, параграф 9 от ДФЕС. В съответствие с Конвенцията по упойващите вещества и Конвенцията за психотропните вещества решенията на CND автоматично стават правнообвързващи, освен ако някоя от страните не поиска от ECOSOC да преразгледа решението в рамките на предвидения срок
                  13
               . Решенията на ECOSOC по въпроса са окончателни. Решенията на CND по отношение на съставянето на списъци с вещества също така имат правно действие в правния ред на ЕС по силата на правото на Съюза, и по-конкретно на Рамково решение 2004/757/ПВР на Съвета. Промените в списъците на Конвенцията по упойващите вещества и Конвенцията за психотропните вещества имат преки последици върху приложното поле на този правен инструмент на ЕС.

               4.2.Материалноправно основание

               Основната цел и съдържанието на предвидения акт са свързани с незаконния трафик на наркотици.

               Поради това материалноправното основание на предложеното решение е член 83, параграф 1 от Договора за функционирането на Европейския съюз (ДФЕС), в който незаконният трафик на наркотици се определя като престъпност с особено трансгранично измерение, а Европейският парламент и Съветът се оправомощават да установят минимални правила относно определянето на престъпленията и на санкциите в областта на незаконния трафик на наркотици.

               4.3.Променлива геометрия

               В съответствие с член 10, параграф 4 от Протокол № 36 относно преходните разпоредби, приложен към Договорите, Обединеното кралство нотифицира, че не приема пълните правомощия на Комисията и на Съда по отношение на актове в областта на полицейското и съдебното сътрудничество по наказателноправни въпроси, които са приети преди влизането в сила на Договора от Лисабон. В резултат на това Рамково решение 2004/757/ПВР на Съвета и Решение 2005/387/ПВР на Съвета са престанали да се прилагат за Обединеното кралство, считано от 1 декември 2014 г
                  14
               .

               Тъй като решенията на CND по отношение на съставянето на списъци с вещества не засягат общите правила в областта на незаконния трафик на наркотици, с които Обединеното кралство е обвързано, то не участва в приемането на решение на Съвета за установяване на позицията, която трябва да се заеме от името на Съюза при приемането на такива решения.

               4.4.Заключение

               Правното основание за настоящото предложение е член 83, параграф 1 във връзка с член 218, параграф 9 от Договора за функционирането на Европейския съюз (ДФЕС).

               2018/0011 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз на шестдесет и първата сесия на Комисията за упойващите вещества по отношение на списъците с вещества по Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 83, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Единната конвенция на Организацията на обединените нации (ООН) по упойващите вещества от 1961 г. („Конвенцията по упойващите вещества“), изменена с Протокола от 1972 г.
                  15
               , влезе в сила на 8 август 1975 г.

               (2)Съгласно член 3 от Конвенцията по упойващите вещества Комисията за упойващите вещества може да вземе решение за добавяне на вещества към списъците от тази конвенция. Тя може да внася промени в списъците единствено в съответствие с препоръките на Световната здравна организация (СЗО), но може също така да реши да не направи промените, препоръчани от СЗО.

               (3)Конвенцията на ООН за психотропните вещества от 1971 г. („Конвенцията за психотропните вещества“)
                  16
                влезе в сила на 16 август 1976 г.

               (4)Съгласно член 2 от Конвенцията за психотропните вещества Комисията за упойващите вещества може да вземе решение за добавяне или изваждане на вещества от списъците на тази конвенция въз основа на препоръките на СЗО. Тя разполага с широки дискреционни правомощия да взема предвид икономическите, социалните, правните, административните или други фактори, но не може да действа произволно.

               (5)Промените в списъците и на двете конвенции имат преки последици върху приложното поле на правото на Съюза в областта на контрола на наркотиците. Рамково решение 2004/757/ПВР на Съвета
                  17
                се прилага по отношение на веществата, изброени в списъците на Конвенцията по упойващите вещества и на Конвенцията за психотропните вещества. Ето защо всяка промяна в списъците, приложени към тези конвенции, засяга пряко общите правила на Съюза и променя техния обхват по смисъла на член 3, параграф 2 от Договора за функционирането на Европейския съюз (ДФЕС).

               (6)По време на своята шестдесет и първа сесия, която ще се състои от 12 до 16 март 2018 г. във Виена, Комисията за упойващите вещества трябва да вземе решения относно добавянето на 12 нови вещества в списъците към конвенциите.

               (7)Съюзът не е страна по съответните конвенции на ООН. Той има статут на наблюдател в Комисията за упойващите вещества, в която понастоящем дванадесет от неговите държави членки са членове с право на глас. Поради това е необходимо Съветът да оправомощи държавите членки да изразят позицията на Съюза относно списъците с вещества по Конвенцията по упойващите вещества и Конвенцията за психотропните вещества, като се има предвид, че решенията относно добавянето на нови вещества в списъците на конвенциите попадат в обхвата на изключителната компетентност на Съюза.

               (8)На 8 декември 2017 г. СЗО изпрати препоръка до генералния секретар на ООН за добавяне на едно ново вещество в списъци I и IV на Конвенцията по упойващите вещества, на пет нови вещества в списък I на Конвенцията по упойващите вещества и на шест нови вещества в списък II на Конвенцията за психотропните вещества
                  18
               .

               (9)Съгласно оценката на експертната комисия по наркозависимостите към СЗО („експертната комисия“), карфентанил (метил 1-(2-фенилетил)-4-[фенил(пропаноил)амино]пиперидин-4-карбоксилат) е синтетичен опиоид и се счита за един от най-мощните известни опиоиди. Карфентанил е контролирано съединение в 16 държави членки и се използва главно като успокоително средство при големи животни. Карфентанил не е предназначен за терапевтична употреба при хора. За карфентанил не е регистрирана терапевтична употреба, а използването му е довело до смъртни случаи. Налице са достатъчно доказателства, че с него се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва карфентанил да бъде включен в списъци I и IV на Конвенцията по упойващите вещества.

               (10)Карфентанил се следи от Европейския център за мониторинг на наркотиците и наркоманиите като ново психоактивно вещество съгласно Решение 2005/387/ПВР на Съвета
                  19
               . Седем държави членки са докладвали за изземване на карфентанил. Веществото се продава се свободно на пазара, както и под формата на смеси с хероин и други опиоиди. Свързва се със сериозни нежелани събития, включително поне 60 смъртни случая, установени в рамките на Съюза. Карфентанил е подложен на оценка на риска от Европейския център за мониторинг на наркотиците и наркоманиите. На 15 декември 2017 г. Комисията предложи да бъдат въведени мерки за контрол на карфентанил съгласно Решение 2005/387/ПВР на Съвета
                  20
               .

               (11)Ето защо държавите членки следва да заемат позицията карфентанил да се добави в списък I и списък IV на Конвенцията по упойващите вещества.

               (12)Съгласно оценката на експертната комисия окфентанил (N-(2-флуорофенил)-2-метокси-N-[1-(2-фенилетил)пиперидин-4-ил]ацетамид) е подобен в структурно отношение на опиоидния аналгетик фентанил. Окфентанил не е одобрен за медицинска употреба в нито една държава. Налице са достатъчно доказателства, че с него се злоупотребява или е вероятно да се злоупотребява и че може да се превърне в проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва окфентанил да бъде включен в списък I на Конвенцията по упойващите вещества.

               (13)Окфентанил се следи от Европейския център за мониторинг на наркотиците и наркоманиите като ново психоактивно вещество съгласно Решение 2005/387/ПВР. Окфентанил е открит в дванадесет държави членки. Продава се свободно на пазара, както и в дози, продавани като хероин. Свързва се със сериозни нежелани събития, включително със смъртни случаи, като за него са подадени два сигнала от системата на Съюза за ранно предупреждение в областта на общественото здраве.

               (14)Ето защо държавите членки следва да заемат позицията окфентанил да бъде добавен в списък I на Конвенцията по упойващите вещества.

               (15)Съгласно оценката на експертната комисия фуранилфентанил (Fu-F; N-фенил-N-[1-(2-фелинетил)пиперидин-4-ил]фуран-2-карбоксамид) е синтетичен опиоид и е подобен в структурно отношение на фентанил, който е контролирано вещество, широко използвано в медицината за обща анестезия по време на операции и за овладяване на болката. Веществото е производно на фентанил с две отличителни характеристики: а) по-висока липоразтворимост, която позволява бързата му абсорбция в общото кръвообращение; и б) свързва се с μ-опиоидни рецептори със значително по-висок афинитет, отколкото морфина. Тези характеристики определят високорисковия фармакологичен профил на фуранилфентанила. През последните няколко години се наблюдава увеличение на смъртните случаи поради употребата на това вещество. За фуранилфентанил не е регистрирана терапевтична употреба. Налице са достатъчно доказателства, че с него се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва фуранилфентанил да бъде включен в списък I на Конвенцията по упойващите вещества.

               (16)По отношение на фуранилфентанил вече са въведени мерки за контрол на равнището на Съюза съгласно Решение 2005/387/ПВР
                  21
               .

               (17)Ето защо държавите членки следва да заемат позицията фуранилфентанил да бъде добавен в списък I на Конвенцията по упойващите вещества.

               (18)Съгласно оценката на експертната комисия акрилоилфентанил (акрилфентанил; N-(1-фенетилпиперидин-4-ил)-N-фенилакриламид) е синтетичен опиоид и е подобен в структурно отношение на фентанил, който е контролирано вещество, широко използвано в медицината за обща анестезия по време на операции и за овладяване на болката. Акрилоилфентанил се използва и с него се злоупотребява за немедицински цели по същия начин и поради същия желан ефект, както при други опиоиди. За акрилоилфентанил не е регистрирана терапевтична употреба, а използването му е довело до смъртни случаи. Налице са достатъчно доказателства, че с него се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва акрилоилфентанил да бъде включен в списък I на Конвенцията по упойващите вещества.

               (19)По отношение на акрилоилфентанил вече са въведени мерки за контрол на равнището на Съюза съгласно Решение 2005/387/ПВР
                  22
               .

               (20)Ето защо държавите членки следва да заемат позицията акрилоилфентанилът да бъде добавен в списък I на Конвенцията по упойващите вещества.

               (21)Съгласно оценката на експертната комисия 4-флуороизобутирфентанил (4F-iBF, 4-FIBF, pFIBF; N-(4-флуорофенил)-N-(1-фенетилпиперидин-4-ил)изобутирамид) е синтетичен опиоид. Веществото 4-флуороизобутирфентанил е едно от последните производни на фентанил, което се продава и се използва по подобен начин, както други законни и незаконни опиоиди. Понастоящем има доказателства, че 4-флуороизобутирфентанил поражда рискове за общественото здраве, подобни на тези от предшестващите го производни на фентанил. За 4-флуороизобутирфентанил не е регистрирана терапевтична употреба, а използването му е довело до смъртни случаи. Налице са достатъчно доказателства, че с него се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва 4-флуороизобутирфентанил да бъде включен в списък I на Конвенцията по упойващите вещества.

               (22)4-флуороизобутирфентанил се следи от Европейския център за мониторинг на наркотиците и наркоманиите като ново психоактивно вещество съгласно Решение 2005/387/ПВР. 4-флуороизобутирфентанил е иззет в четири държави членки. Продава се свободно на пазара. Свързва се със сериозни нежелани събития, включително е открит при поне 16 смъртни случая. 4-флуороизобутирфентанил е подложен на оценка на риска от Европейския център за мониторинг на наркотиците и наркоманиите. На 15 декември 2017 г. Комисията предложи да бъдат въведени мерки за контрол на 4-флуороизобутирфентанил съгласно Решение 2005/387/ПВР
                  23
               .

               (23)Ето защо държавите — членки на ЕС, следва да заемат позицията 4-флуороизобутирфентанилът да бъде добавен в списък I на Конвенцията по упойващите вещества.

               (24)Съгласно оценката на експертната комисия тетрахидрофуранилфентанил (THF-F; N-фенил-N-[1-(2-фенилетил)пиперидин-4-ил] тетрахидрофуран-2-карбоксамид) е синтетичен опиоид. Събраните до този момент данни от ин витро изследванията и констатациите от изследванията на токсичността, както и моделите на употреба показват, че тетрахидрофуранилфентанил вероятно представлява опиоиден наркотичен аналгетик с потенциал за злоупотреба и за предизвикване на зависимост у хората, подобна на тази на фентанил и на други незаконни опиоиди. За тетрахидрофуранилфентанил не е регистрирана терапевтична употреба, а използването му е довело до смъртни случаи. Налице са достатъчно доказателства, че с него се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва тетрахидрофуранилфентанил да бъде включен в списък I на Конвенцията по упойващите вещества.

               (25)Tетрахидрофуранилфентанил се следи от Европейския център за мониторинг на наркотиците и наркоманиите като ново психоактивно вещество съгласно Решение 2005/387/ПВР. Tетрахидрофуранилфентанил е иззет в една държава членка. Продава се свободно на пазара. Свързва се със сериозни нежелани събития, включително е открит при поне 14 смъртни случая. Тетрахидрофуранилфентанил е подложен на оценка на риска от Европейския център за мониторинг на наркотиците и наркоманиите. На 15 декември 2017 г. Комисията предложи да бъдат въведени мерки за контрол на тетрахидрофуранилфентанил съгласно Решение 2005/387/ПВР
                  24
               .

               (26)Ето защо държавите членки следва да заемат позицията тетрахидрофуранилфентанил (THF-F) да бъде добавен в списък I на Конвенцията по упойващите вещества.

               (27)Съгласно оценката на експертната комисия 4-флуороамфетамин (4-FA; 1-(4-флуорофенил)пропан-2-амин) е фенетиламин. По време на 37-ото заседание на експертната комисия по наркозависимостите към СЗО през ноември 2015 г. той вече беше подложен на критичен преглед. Към този момент Комисията отправя препоръка 4-флуороамфетамин да не бъде поставян под международен контрол поради липсата на достатъчно данни по отношение на зависимостта, злоупотребата и рисковете за общественото здраве, но да бъде държан под наблюдение. Повечето от новите събрани данни са от Европа и показват увеличена употреба и популярност, заедно с увеличен брой на нотификациите, свързани с тежки странични лекарствени ефекти, включително сериозна сърдечно-съдова токсичност. Налице са достатъчно доказателства, че с него се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва 4-флуороамфетамин да бъде включен в списък II на Конвенцията за психотропните вещества.

               (28)4-флуороамфетамин се следи от Европейския център за мониторинг на наркотиците и наркоманиите като ново психоактивно вещество съгласно Решение 2005/387/ПВР. 4-флуороамфетамин е открит в 21 държави членки. Продава се свободно на пазара и често пъти се смесва с амфетамин или се продава като амфетамин. Свързва се със сериозни нежелани събития, включително смъртни случаи.

               (29)Ето защо държавите членки следва да заемат позицията 4-флуороамфетамин (4-FA) да бъде добавен в списък II на Конвенцията за психотропните вещества.

               (30)Съгласно оценката на експертната комисия степента на риск за общественото здраве и за обществото, свързана със злоупотреба с AB-PINACA (N-[(2S)-1-амино-3-метил-1-оксобутан-2-ил]-1-пентил-1H-индазол-3-карбоксамид), е съществена. AB-PINACA е синтетичен агонист на канабиноидните рецептори. Налице са достатъчно доказателства, че с него се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва веществото AB-PINACA да бъде включено в списък II на Конвенцията за психотропните вещества.

               (31)AB-PINACA се следи от Европейския център за мониторинг на наркотиците и наркоманиите като ново психоактивно вещество съгласно Решение 2005/387/ПВР. AB-PINACA е открито в 12 държави членки. Продава се свободно на пазара.

               (32)Ето защо държавите членки следва да заемат позицията веществото AB-PINACA да бъде добавено в списък II на Конвенцията за психотропните вещества.

               (33)Съгласно оценката на експертната комисия степента на риск за общественото здраве и за обществото, свързана със злоупотреба с AB-CHMINACA (N-(1-амино-3-метил-1-оксобутан-2-ил)-1-(циклохексилметил)-1H-индазол-3-карбоксамид), е съществена. AB-CHMINACA е синтетичен агонист на канабиноидните рецептори с аминоалкилиндазолна структура, който се използва като активна съставка на продукти, продавани като заместители на канабис. За AB-CHMINACA не е известна терапевтична или медицинска употреба. Налице са достатъчно доказателства, че с него се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва веществото AB-CHMINACA да бъде включено в списък II на Конвенцията за психотропните вещества.

               (34)AB-CHMINACA се следи от Европейския център за мониторинг на наркотиците и наркоманиите като ново психоактивно вещество съгласно Решение 2005/387/ПВР. AB-CHMINACA е открито в 24 държави членки. Продава се свободно на пазара. Свързва се със сериозни нежелани събития, включително е открито при поне 31 смъртни случая. Веществото AB-CHMINACA е подложено на оценка на риска от Европейски център за мониторинг на наркотиците и наркоманиите. На 18 декември 2017 г. Европейската комисия предложи да бъдат въведени мерки за контрол на AB-CHMINACA съгласно Решение 2005/387/ПВР
                  25
               .

               (35)Ето защо държавите членки следва да заемат позицията AB-CHMINACA да бъде добавено в списък II на Конвенцията за психотропните вещества.

               (36)Съгласно оценката на експертната комисия степента на риск за общественото здраве и за обществото, свързана със злоупотребата с 5F-PB-22 (куинолин-8-ил 1-(5-флуоропентил)-1H-индол-3-карбоксилат), е съществена. 5F-PB-22 е синтетичен агонист на канабиноидните рецептори. Налице са достатъчно доказателства, че с него се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва 5F-PB-22 да бъде включено в списък II на Конвенцията за психотропните вещества.

               (37)5F-PB-22 се следи от Европейския център за мониторинг на наркотиците и наркоманиите като ново психоактивно вещество съгласно Решение 2005/387/ПВР. 5F-PB-22 е открито в 4 държави членки. Продава се свободно на пазара.

               (38)Ето защо държавите членки следва да заемат позицията 5F-PB-22 да се добави в списък II на Конвенцията за психотропните вещества.

               (39)Съгласно оценката на експертната комисия степента на риск за общественото здраве и за обществото, свързана със злоупотреба с UR-144 (1-пентил-1H-индол-3-ил)(2,2,3,3-тетраметилциклопропил)метанон), е съществена. UR-144 е синтетичен агонист на канабиноидните рецептори, който по-рано е бил подложен на критичен преглед от 36-ото заседание на експертната комисия по наркозависимостите към СЗО, проведено през 2014 г. По това време Комисията отправя препоръка UR-144 да бъде държано под наблюдение поради липсата на научни данни относно интоксикации с нелетален и летален изход, включващи единствено UR-144. Към момента са налице достатъчно доказателства, че с него се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва UR-144 да бъде включено в списък II на Конвенцията за психотропните вещества.

               (40)UR-144 се следи от Европейския център за мониторинг на наркотиците и наркоманиите като ново психоактивно вещество съгласно Решение 2005/387/ПВР. UR-144 е открито в 16 държави членки. Продава се свободно на пазара. Свързва се със сериозни нежелани събития и е обект на сигнал, подаден към системата на Съюза за ранно предупреждение, в областта на общественото здраве.

               (41)Ето защо държавите членки следва да заемат позицията UR-144 да бъде добавено в списък II на Конвенцията за психотропните вещества.

               (42)Съгласно оценката на експертната комисия степента на риск за общественото здраве и за обществото, свързана със злоупотреба с 5F-ADB (5F-MDMB-PINACA; метил 2-{[1-(5-флуоропентил)-1H-индазол-3-карбонил]амино}-3,3-диметилбутаноат), е съществена. 5F-ADB е синтетичен агонист на канабиноидните рецептори с аминоалкилиндазолна структура, който се използва като активна съставка на продукти, продавани като заместители на канабис. За 5F-ADB не е известна терапевтична или медицинска употреба. Налице са достатъчно доказателства, че с него се злоупотребява или е вероятно да се злоупотребява и че може да представлява проблем за общественото здраве и социален проблем, което дава основания за поставянето на веществото под международен контрол. Поради това СЗО препоръчва 5F-ADB да бъде включен в списък II на Конвенцията за психотропните вещества.

               (43)5F-ADB се следи от Европейския център за мониторинг на наркотиците и наркоманиите като ново психоактивно вещество съгласно Решение 2005/387/ПВР. 5F-ADB е открито в 25 държави членки. Продава се свободно на пазара. Свързва се със сериозни нежелани събития, включително е открито при поне 28 смъртни случая. Веществото 5F-ADB е подложено на оценка на риска от Европейския център за мониторинг на наркотиците и наркоманиите. На 15 декември 2017 г. Европейската комисия предложи да бъдат въведени мерки за контрол на 5F-ADB съгласно Решение 2005/387/ПВР
                  26
               .

               (44)Ето защо държавите членки следва да заемат позицията 5F-ADB да се добави в списък II на Конвенцията за психотропните вещества.

               (45)Уместно е да се установи позицията, която трябва да се заеме от името на Съюза в Комисията за упойващите вещества, тъй като решенията относно добавянето на 12 нови вещества към списъците на съответните конвенции на ООН ще могат да оказват решаващо влияние върху съдържанието на правото на Съюза, а именно Рамково решение 2004/757/ПВР и Решение 2005/387/ПВР.

               (46)Позицията трябва да бъде изразена от държавите членки, които са членове на Комисията за упойващите вещества и които действат съвместно.

               (47)Дания е обвързана от Рамково решение 2004/757/ПВР и Решение 2005/387/ПВР и поради това участва в приемането и прилагането на настоящото решение.

               (48)Ирландия е обвързана от Рамково решение 2004/757/ПВР и Решение 2005/387/ПВР и поради това участва в приемането и прилагането на настоящото решение.

               (49)Обединеното кралство не е обвързано от Рамково решение 2004/757/ПВР и Решение 2005/387/ПВР и поради това не участва в приемането на настоящото решение и не е обвързано от него, нито от неговото прилагане,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза по време на шестдесет и първата сесия на Комисията за упойващите вещества в периода от 12 до 16 март 2018 г. — когато този орган ще има за задача да приеме решения относно добавянето на вещества към списъците на Единната конвенция на Организацията на обединените нации по упойващите вещества от 1961 г., изменена с Протокола от 1972 г., и Конвенцията на Организацията на обединените нации за психотропните вещества от 1971 г. — е изложена в приложението.

               Член 2

               Позицията, посочена в член 1, се изразява от държавите членки, които са членове на Комисията по упойващите вещества и които действат съвместно.

               Член 3

               Адресати на настоящото решение са държавите членки в съответствие с Договорите.

               Съставено в Брюксел на […] година.

                     За Съвета

                     Председател

                     (1)

                        Сборник договори на ООН, том 978, № 14152.

                     (2)

                        Сборник договори на ООН, том 1019, № 14956.

                     (3)

                        Австрия, Белгия, Хърватия, Чешката република, Франция, Германия, Унгария, Италия, Нидерландия, Словакия, Испания, Обединеното кралство.

                     (4)

                        Устно изявление по време на шестдесетата сесия на Комисията за упойващите вещества на 8 декември 2017 г.; вж. също извадка от доклада на 39-aта експертна комисия по наркозависимостите (http://www.who.int/mason/entity/medicines/news/2017/letter-DG-39thECDDrecommendations.pdf).

                     (5)

                        ОВ L 335, 11.11.2004 г., стр. 8.

                     (6)

                        Решение за изпълнение (EС) 2017/1774 на Съвета от 25 септември 2017 г. за въвеждане на мерки за контрол на N- (1-фенетилпиперидин-4-yl)-N-фенилакриламид (акрилоилфентанил), ОВ L 251, 29.9.2017 г., стр. 21.

                     (7)

                        Решение за изпълнение (ЕС) 2017/2170 на Съвета от 15 ноември 2017 г. за въвеждане на мерки за контрол на N-фенил-N-[1-(2-фенилетил)пиперидин-4-ил]фуран-2-карбоксамид (фуранилфентанил), ОВ L 306, 22.11.2017 г., стр. 19.

                     (8)

                        ОВ L 127, 20.5.2005 г., стр. 32.

                     (9)

                        COM(2017) 756, COM(2017) 757, COM(2017) 758, COM(2017) 759, COM(2017) 764, COM(2017) 765, COM(2017) 766.

                     (10)

                        COM(2017) 72 final.

                     (11)

                        Приета на 7 март 2017 г. от Съвета по общи въпроси.

                     (12)

                        Решение на Съда от 7 октомври 2014 г. по дело Германия/Съвет, C-399/12, ECLI:EU:C:2014:2258, т. 61—64.

                     (13)

                        Член 3, параграф 7 от Конвенцията по упойващите вещества; Член 2, параграф 7 от Конвенцията за психотропните вещества.

                     (14)

                        Вж. Решение 2014/858/ЕС на Комисията от 1 декември 2014 г. относно нотификацията от страна на Обединеното кралство Великобритания и Северна Ирландия за желанието му да участва в актовете на Съюза в областта на полицейското сътрудничество и съдебното сътрудничество по наказателноправни въпроси, които са приети преди влизането в сила на Договора от Лисабон и които не са част от достиженията на правото от Шенген (ОВ L 345, 1.12.2014 г., стр. 6). Точки 29 и 33 от Списъка на актовете на Съюза, приети преди влизането в сила на Договора от Лисабон в областта на полицейското сътрудничество и съдебното сътрудничество по наказателноправни въпроси, които спират да се прилагат към Обединеното кралство от 1 декември 2014 г. съгласно член 10, параграф 4, второ изречение от Протокол № 36 относно преходните разпоредби (ОВ C 430, 1.12.2014 г., стр. 17).

                     (15)

                        Сборник договори на ООН, том 978, № 14152.

                     (16)

                        Сборник договори на ООН, том 1019, № 14956.

                     (17)

                        Рамково решение 2004/757/ПВР на Съвета от 25 октомври 2004 г. за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици (ОВ L 335, 11.11.2004 г., стр. 8).

                     (18)

                        Устно изявление по време на шестдесетата сесия на Комисията за упойващите вещества на 8 декември 2017 г.; вж. също извадка от доклада на 39-ата експертна комисия по наркозависимостите (http://www.who.int/mason/entity/medicines/news/2017/letter-DG-39thECDDrecommendations.pdf).

                     (19)

                        Решение 2005/387/ПВР на Съвета относно обмена на информация, оценката на риска и контрола върху новите психоактивни вещества (ОВ L 127, 20.5.2005 г., стр. 32).

                     (20)

                        Предложение за Решение за изпълнение на Съвета за въвеждането на мерки за контрол на новото психоактивно вещество метил 1-(2-фенилетил)-4-[фенил(пропаноил)амино]пиперидин-4-карбоксилат (карфентанил) (COM(2017) 765).

                     (21)

                        Решение за изпълнение (ЕС) 2017/2170 на Съвета от 15 ноември 2017 г. за въвеждане на мерки за контрол на N-фенил-N-[1-(2-фенилетил)пиперидин-4-ил]фуран-2-карбоксамид (фуранилфентанил), ОВ L 306, 22.11.2017 г., стр. 19.

                     (22)

                        Решение за изпълнение (EС) 2017/1774 на Съвета от 25 септември 2017 г. за въвеждане на мерки за контрол на N- (1-фенетилпиперидин-4-yl)-N-фенилакриламид (акрилоилфентанил) (ОВ L 251, 29.9.2017 г., стр. 21).

                     (23)

                        Предложение за Решение за изпълнение на Съвета за въвеждане на мерки за контрол по отношение на новото психоактивно вещество N-(4-флуорофенил)-2-метил-N-[1-(2-фенилетил)пиперидин-4-ил)пропанамид (4-флуороизобутирилфентанил) (COM(2017) 756).

                     (24)

                        Предложение за Решение за изпълнение на Съвета за въвеждане на мерки за контрол по отношение на новото психоактивно вещество N-фенил-N-[1-(2-фенилетил)пиперидин-4-ил]оксолан-2-карбоксамид (тетрахидрофуранилфентанил; THF-F) (COM(2017) 759).

                     (25)

                        Предложение за Решение за изпълнение на Съвета за въвеждане на мерки за контрол по отношение на новото психоактивно вещество N-(1-амино-3-метил-1-оксобутан-2-ил)-1-(циклохексилметил)-1H-индазол-3-карбоксамид (AB-CHMINACA) (COM(2017) 758).

                     (26)

                        Предложение за Решение за изпълнение на Съвета за въвеждането на мерки за контрол на новото психоактивно вещество метил 2-{[1-(5-флуоропентил)-1H-индазол-3-карбонил]амино}-3,3-диметилбутаноат (5F-MDMB-PINACA) (COM(2017) 766).

    ---documentbreak---

               ЕВРОПЕЙСКА КОМИСИЯ
            Брюксел,12.1.2018
            COM(2018) 31 final
            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която трябва да се заеме от името на Европейския съюз на шестдесет и първата сесия на Комисията за упойващите вещества по отношение на списъците с вещества по Единната конвенция по упойващите вещества от 1961 г., изменена с Протокола от 1972 г., и Конвенцията за психотропните вещества от 1971 г.

               ПРИЛОЖЕНИЕ

               Позицията по отношение на промените в приложното поле на контрола на вещества, която трябва да се заеме от държавите членки — членове на Комисията за упойващите вещества, действащи съвместно в интерес на Съюза, по време на шестдесет и първата сесия на тази комисия от 12 до 16 март 2018 г., е следната:

               (1)Веществото карфентанил да бъде включено в списъци I и IV на Конвенцията по упойващите вещества.

               (2)Веществото окфентанил да бъде включено в списък I на Конвенцията по упойващите вещества.

               (3)Веществото фуранил фентанил (Fu-F) да бъде включено в списък I на Конвенцията по упойващите вещества.

               (4)Веществото акрилоилфентанил (акрилфентанил) да бъде включено в списък I на Конвенцията по упойващите вещества.

               (5)Веществото 4-флуороизобутирфентанил (4-FIBF, pFIBF) да бъде включено в списък I на Конвенцията по упойващите вещества.

               (6)Веществото тетрахидрофуранилфентанил (THF-F) да бъде включено в списък I на Конвенцията по упойващите вещества.

               (7)Веществото 4-флуороамфетамин (4-FA) да бъде включено в списък II на Конвенцията за психотропните вещества.

               (8)Веществото AB-PINACA да бъде включено в списък II на Конвенцията за психотропните вещества.

               (9)Веществото AB-CHMINACA да бъде включено в списък II на Конвенцията за психотропните вещества.

               (10)Веществото 5F-PB-22 да бъде включено в списък II на Конвенцията за психотропните вещества.

               (11)Веществото UR-144 да бъде включено в списък II на Конвенцията за психотропните вещества.

               (12)Веществото 5F-ADB да бъде включено в списък II на Конвенцията за психотропните вещества.


               ЕВРОПЕЙСКА КОМИСИЯ
            Брюксел, 12.1.2018
            COM(2018) 19 final
            2018/0004(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Международната организация за гражданско въздухоплаване

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Международната организация за гражданско въздухоплаване (ИКАО), във връзка с предвиденото приемане на актове с правно действие в областта на гражданското въздухоплаване.

               2.Контекст на предложението

               2.1.Чикагска конвенция

               Международна организация за гражданско въздухоплаване (ИКАО) е създадена с Конвенцията за международно гражданско въздухоплаване (Чикагската конвенция), подписана през 1944 г. в Чикаго и влязла в сила на 4 април 1947 г. Всички държави — членки на Европейския съюз са договарящи страни по нея и, следователно, членуват в ИКАО. Съюзът не е договаряща страна по Чикагската конвенция, но има статут на наблюдател в ИКАО.

               2.2.Международна организация за гражданско въздухоплаване

               ИКАО приема международни стандарти за гражданското въздухоплаване, по-конкретно в областта на авиационната безопасност, аеронавигационното обслужване и управлението на въздушното движение, околната среда, авиационната сигурност, икономическото развитие на въздушния транспорт, правата на пътниците и улесняването на въздушния транспорт. Тези въпроси са уредени с разпоредбите на Договора от Лисабон и до голяма степен са от компетентността на Европейския съюз. ЕС се стреми — доколкото е възможно — да гарантира съвместимост с международните стандарти в областта на гражданското въздухоплаване.

               2.3.Предвидени актове с правно действие в Международната организация за гражданско въздухоплаване

               Общите насоки на ИКАО за всяка от горепосочените области са приети от Събранието на ИКАО за срок, съответстващ на тригодишния период до следващото събрание.

               Предлага се позицията на ЕС в рамките на ИКАО да бъде установена посредством двустепенен подход. Ръководните принципи и насоки на позицията на Съюза на многогодишна основа за всеки тригодишен период на ИКАО  се определят с решение на Съвета. Тази позиция впоследствие се адаптира за всяко заседание на Съвета на ИКАО с неофициални документи на Комисията, които трябва да бъдат обсъдени в съответния орган на Съвета на ЕС. Този подход понастоящем се прилага и за други международни организации, по-специално в рамките на Комитета за държавен пристанищен контрол на Парижкия меморандум за разбирателство за държавния пристанищен контрол
                  1
               .

               3. Позиция, която трябва да се заеме от името на Съюза

               С настоящото предложение се цели формулиране на позицията на Съюза в рамките на ИКАО за текущия тригодишен период, през който се изпълнява работната програма на ИКАО за 2016—2019 г. в съответствие с препоръките и заключенията от 39-ата сесия на Събранието на ИКАО.

               Комисията предлага горепосочения двустепенен подход поради особеностите на процеса на вземане на решения в рамките на ИКАО. Съветът на ИКАО е управителният орган, отговорен за приемането на актове с правно действие в рамките на ИКАО. Съгласно вътрешните правила на ИКАО крайният срок за представяне на документи от членовете на Съвета на ИКАО, от президента на Съвета на ИКАО и от генералния секретар на ИКАО е между десет дни и 24 часа преди заседанието на Съвета на ИКАО, в зависимост от естеството на документите. Едва тогава всички документи са на разположение и Комисията може да ги анализира с оглед изготвянето на позицията на Съюза относно въпросите от компетентността на ЕС, които ще бъдат обсъдени в Съвета на ИКАО. Периодът между предоставянето на документите на разположение и началото на заседанието на Съвета на ИКАО не дава възможност за изготвяне и приемане на решение на Съвета в съответствие с член 218, параграф 9 от Договора за функционирането на Европейския съюз (ДФЕС).

               Следователно се предлага да се приеме решение на Съвета въз основа на член 218, параграф 9 от ДФЕС за определяне на позицията на ЕС за текущия тригодишен период и за допълването ѝ с неофициални документи на Комисията за всяко заседание на Съвета на ИКАО.

               Настоящото предложение е в съответствие с политиките на ЕС в областта на гражданското въздухоплаване, и по-конкретно в областта на авиационната безопасност, аеронавигационното обслужване и управлението на въздушното движение, околната среда, авиационната сигурност, икономическото развитие на въздушния транспорт, правата на пътниците и улесняването на въздушния транспорт.

               4. Правно основание

               4.1.Процесуалноправно основание

               4.1.1.Принципи

               В член 218, параграф 9 от ДФЕС се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението.“

               Член 218, параграф 9 от ДФЕС се прилага независимо от това дали Съюзът е член на органа или страна по споразумението
                  2
               .

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в конкретния случай

               ИКАО е орган, създаден със споразумение, а именно Чикагската конвенция.

               Актовете, които ИКАО има за задача да приема, представляват актове с правно действие. Предвидените актове могат да окажат съществено въздействие върху съдържанието на законодателството на ЕС в областта на гражданското въздухоплаване. Това е така, защото стандартите, приети от ИКАО, са приложими по силата на Чикагската конвенция, освен ако договаряща държава уведоми ИКАО за различия между своята собствена практика и установената с международен стандарт такава (член 38 от Чикагската конвенция). Освен това ЕС се стреми — доколкото е възможно — да гарантира съвместимост с международните стандарти в областта на гражданското въздухоплаване.

               Предвидените актове не допълват, нито изменят институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               По отношение на предвиден акт, който преследва едновременно няколко цели или се състои от няколко части, които са неразривно свързани, без никоя от тях да е акцесорна по отношение на другите, материалноправното основание на решение съгласно член 218, параграф 9 от ДФЕС ще трябва, по изключение, да включва съответните различни правни основания.

               4.2.2.Приложение в конкретния случай

               Предвидените актове преследват цели и съдържат части в областта на общата транспортна политика и политиката на Съюза в областта на околната среда. Тези елементи на предвидените актове са неразривно свързани, без никой от тях да е акцесорен по отношение на другия.

               Поради това материалноправното основание на предложеното решение включва следните разпоредби: член 100, параграф 2 и член 191 от ДФЕС.

               4.3.Заключение

               Правното основание на предложеното решение следва да бъде член 100, параграф 2 и член 191 от ДФЕС във връзка с член 218, параграф 9 от ДФЕС.

               2018/0004 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Международната организация за гражданско въздухоплаване

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 и член 191 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Съгласно член 47 от Конвенцията за международно гражданско въздухоплаване (Чикагската конвенция) Международната организация за гражданско въздухоплаване (ИКАО) може да приема международни стандарти за въздухоплаването, по-специално що се отнася до безопасността на гражданското въздухоплаване, аеронавигационното обслужване, управлението на въздушното движение, околната среда, авиационната сигурност, икономическото развитие на въздушния транспорт, правата на пътниците и улесняването на въздушния транспорт.

               (2)Целесъобразно е да се установи позицията, която трябва да се заеме от името на Съюза в рамките на ИКАО, тъй като тази организация приема актове, които могат да окажат съществено въздействие върху съдържанието на законодателството на Съюза в областта на гражданското въздухоплаване.

               (3)Тъй като вътрешните правила на ИКАО, и по-специално процедурните правила на Съвета на ИКАО, не дават възможност за установяване на позиция, която да се заеме своевременно от името на Съюза в съответствие с член 218, параграф 9 от Договора за функционирането на Европейския съюз, в този случай е подходящо да се възприеме установяване на многогодишна основа на позиция, която да се състои от ръководни принципи и насоки и да е придружена от рамка за ежегодното ѝ уточняване. Същевременно повечето от обсъжданите теми в рамките на ИКАО се отнасят до въпроси, обхванати от работната програма на ИКАО, която се изготвя в рамките на провежданата на всеки три години сесия на Събранието. Следователно в конкретния контекст на ИКАО е възможно да се установи обща позиция, която да бъде заета от името на Съюза в рамките на организацията.

               (4)Позицията на Съюза следва да се определи в съответствие с целите, преследвани от Съюза в рамките на общата транспортна политика и политиката в областта на околната среда на Съюза, установени в съответствие с член 100, параграф 2 и член 191 от Договора за функционирането на Европейския съюз, с цел насърчаване на безопасна, сигурна, ефикасна, ефективна, отворена, икономически жизнеспособна и екологосъобразна система за въздушен транспорт.

               (5)С Решение (ЕС) 2016/915 на Съвета
                  4
                се определя позицията, която трябва да се заеме от името на Европейския съюз по отношение на международния инструмент, който трябва да бъде изготвен в рамките на органите на ИКАО и който е предназначен да доведе до въвеждането на единна, глобална и основана на пазара мярка за емисиите от международното въздухоплаване, считано от 2020 г., чиито елементи все още са в процес на обсъждане от ИКАО. Позицията на Съюза по тази точка следва да се урежда изключително от разпоредбите на Решение (ЕС) 2016/915, което е по-конкретно в това отношение, отколкото настоящото решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Международната организация за гражданско въздухоплаване (ИКАО), когато този орган има за задача да приема решения с правно действие, е определена в приложение I.

               Тази позиция се оценява и при необходимост се преразглежда от Съвета по предложение на Комисията, по-специално за да бъдат отразени резултатите от 40-ото Събрание на ИКАО.

               Член 2

               Подробното уточняване на позицията, която трябва да се заеме от името на Съюза в рамките на заседанията на Съвета на ИКАО, се извършва в съответствие с приложение II.

               Член 3

               Позицията, която трябва да се заеме от името на Съюза, се изразява от държавите членки, действащи съвместно в интерес на Съюза в рамките на органите на ИКАО, като те се подпомагат от Комисията — в съответствие със статута на наблюдател на Съюза.

               Член 4

               Настоящото решение се прилага, без да се засяга Решение (ЕС) 2016/915.

               Член 5

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        Решение (ЕС) 2016/381 на Съвета от 14 март 2016 г. за позицията, която да трябва да се заеме от името на Европейския съюз в рамките на Комитета за държавен пристанищен контрол на Парижкия меморандум за разбирателство за държавния пристанищен контрол (ОВ L 72, 17.3.2016 г., стр. 53—56).

                     (2)

                        Дело C-399/12 Германия/Съвет (OIV), ECLI:EU:C:2014:2258, т. 64.

                     (3)

                        Дело C-399/12 Германия/Съвет (OIV), ECLI:EU:C:2014:2258, т. 61—64.

                     (4)

                        Решение (ЕС) 2016/915 на Съвета от 30 май 2016 г. относно позицията, която трябва да се заеме от името на Европейския съюз по отношение на международния инструмент, който трябва да бъде изготвен в рамките на органите на ИКАО и който е предназначен да доведе до въвеждането на единна глобална основана на пазара мярка за емисиите от международното въздухоплаване, считано от 2020 г. (ОВ L 153, 10.6.2016 г., стр. 32—34).

    ---documentbreak---

               ЕВРОПЕЙСКА КОМИСИЯ
            Брюксел, 12.1.2018
            COM(2018) 19 final
            ПРИЛОЖЕНИЕ
            към
            Предложение заРЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Международната организация за гражданско въздухоплаване

               ПРИЛОЖЕНИЕ I

                  ПОЗИЦИЯ, КОЯТО ТРЯБВА ДА СЕ ЗАЕМЕ ОТ ИМЕТО НА ЕВРОПЕЙСКИЯ СЪЮЗ В РАМКИТЕ НА МЕЖДУНАРОДНАТА ОРГАНИЗАЦИЯ ЗА ГРАЖДАНСКО ВЪЗДУХОПЛАВАНЕ

               Ръководни принципи

               В рамките на Международната организация за гражданско въздухоплаване (ИКАО), държавите членки, действащи съвместно в интерес на Съюза:

               а)действат в съответствие с целите, преследвани от Съюза в рамките на политиката в областта на въздухоплаването, по-специално чрез насърчаване на безопасна, сигурна, ефикасна, ефективна, отворена, икономически жизнеспособна и екологосъобразна система за въздушен транспорт;

               б)насърчават развитието на регионалното сътрудничество и на регионалните системи за въздухоплаване, както и подпомагат тяхното признаване от ИКАО и нейните договарящи държави и интегрирането им в рамките на ИКАО;

               в)насърчават разработването на правила и политики, които гарантират безопасен въздушен транспорт и осъществяване на надлежен надзор върху правилата за безопасност;

               г)насърчават разработването и внедряването на ефикасни, ефективни и оперативно съвместими аеронавигационни системи в съответствие с модернизирането на глобалния аеронавигационен план и на блоковете на авиационната система (ASBU);

               д)насърчават развитието на сигурна система за въздушен транспорт, защитена от актове на незаконна намеса;

               е)насърчават развитието на въздушния транспорт, като същевременно гарантират ограничаване или намаляване на неговото въздействие върху климата и околната среда;

               ж)насърчават правилата в областта на изменението на климата и опазването на околната среда и подкрепят по-активни действия в рамките на ангажиментите на Съюза съгласно Парижкото споразумение;

               з)насърчават развитието на среда, в която международният въздушен транспорт може да се развива в отворен, либерализиран и глобализиран пазар и да продължи да се разраства, без да се компрометират безопасността, сигурността и опазването на околната среда, като същевременно се гарантира въвеждането на съответните предпазни механизми;

               и)насърчават глобалната рамка на ИКАО за улесняване на въздушния транспорт и подкрепят прилагането ѝ;

               й)продължават да подкрепят — включително, когато е целесъобразно, чрез дейности по техническо подпомагане и изграждане на капацитет — изграждането на безопасна, сигурна, ефикасна, икономически жизнеспособна и екологосъобразна система за въздушен транспорт във всички договарящи държави по ИКАО.

               Насоки

               Държавите членки, действащи съвместно в интерес на Съюза, се стремят да подкрепят следните действия на ИКАО:

               1.
                     с оглед на разработването на правила и политики, които гарантират безопасен въздушен транспорт и осъществяване на надлежен надзор върху правилата за безопасност:

               а)подпомагат разработването и прилагането на глобалния план за безопасност на въздухоплаването (GASP);

               б)подкрепят необходимостта от непрекъснато подобряване на безопасността на въздухоплаването чрез намаляване на броя на произшествията и свързаните с тях смъртни случаи във въздушния транспорт в глобален мащаб;

               в)подпомагат разработването и прилагането на правила, политики и действия, когато те са необходими за защита на пътниците и за безопасността на полетите;

               г)подпомагат разработването и прилагането на регионални системи за безопасност на въздухоплаването и други рамки за регионално сътрудничество между държавите в областта на безопасността и подкрепят необходимостта от тяхното по-добро интегриране в рамките на ИКАО;

               2.
                     с оглед гарантиране на разработването и внедряването на ефикасни, ефективни и оперативно съвместими аеронавигационни системи:

               а)подпомагат разработването и прилагането на глобалния аеронавигационен план (GANP) и неговия процес на мониторинг чрез подходящи показатели за ефективност;

               б)подпомагат необходимостта от по-голяма хармонизация на стандартите, глобална оперативна съвместимост на новите технологии и системи и по-тясна координация на съответните дейности в областта на управлението на въздушното движение;

               в)подпомагат разработването и прилагането на правила, политики и действия в областта на управлението на въздушното движение и аеронавигационното обслужване;

               3.
                     с оглед насърчаване на развитието на сигурна система за въздушен транспорт, защитена от актове на незаконна намеса:

               а)подпомагат разработването и прилагането на глобалния план за сигурност на въздухоплаването (GASeP);

               б)подпомагат действия и сътрудничество, необходими за предотвратяване на актове на незаконна намеса, включително терористични актове;

               в)подпомагат действия и сътрудничество, необходими за противодействие на кибернетичните заплахи за гражданското въздухоплаване;

               4.
                     с оглед гарантиране на екологосъобразна система за въздушен транспорт:

               а)работят за ограничаване или намаляване на:

               — броя на лицата, засегнати от значителен шум от въздухоплавателни средства;

               — въздействието на емисиите от въздушния превоз върху качеството на въздуха по места; както и

               — въздействието на емисиите от парникови газове от въздухоплаването върху световния климат в съответствие с целите на Парижкото споразумение;

               5.
                     с оглед гарантиране на икономическото развитие на въздушния транспорт:

               а)насърчават либерализацията на достъпа до пазара с темпове и по начин, съобразен с нуждите и обстоятелствата;

               б)подкрепят усилията за улесняване на либерализацията по отношение на притежанието и контрола върху въздушните превозвачи съобразно правилата на Съюза;

               в)подпомагат разработването и прилагането на правила, политики и действия за осигуряване на защита на потребителите;

               г)подпомагат разработването и прилагането на правила, политики и действия за предотвратяване на дискриминацията и за насърчаване на лоялната конкуренция между въздушните превозвачи;

               д)подпомагат разработването и прилагането на разпоредби за улесняване на въздушния транспорт с цел да се облекчи обработването на въздухоплавателните средства, пътниците и техния багаж, товарите и пощата, без да се компрометират сигурността и ефикасността на въздушния транспорт;

               6.
                     с оглед продължаване на поощряването на глобалната рамка на ИКАО за улесняване на въздушния транспорт във всички договарящи държави в ИКАО, подпомагат елементите на стратегията на ИКАО за програма за идентификация на пътниците (ICAO TRIP) чрез:

               а)прилагане и насърчаване на стандарти за машинночетими документи за пътуване; спецификации и най-добри практики, както и издаване на сигурни документи за пътуване и контрол;

               б)прилагане и насърчаване на надеждни доказателства при процедурите за идентифициране, включително технологии за обмен на информация;

               7.
                     с оглед продължаване на подкрепата за изграждането на безопасна, сигурна, ефикасна, икономически жизнеспособна и екологосъобразна глобална система за въздушен транспорт във всички договарящи държави в ИКАО:

               а)подкрепят инициативата за приобщаване на всички държави (No Country Left Behind);

               б)подкрепят приноса на въздухоплаването към Програмата на ООН за устойчиво развитие до 2030 г.;

               в)подкрепят продължаването — при необходимост — на дейностите по техническо подпомагане и изграждане на капацитет.

               ПРИЛОЖЕНИЕ II

                  ЕЖЕГОДНО УТОЧНЯВАНЕ НА ПОЗИЦИЯТА, КОЯТО ТРЯБВА ДА СЕ ЗАЕМЕ ОТ ИМЕТО НА ЕВРОПЕЙСКИЯ СЪЮЗ В РАМКИТЕ НА МЕЖДУНАРОДНАТА ОРГАНИЗАЦИЯ ЗА ГРАЖДАНСКО ВЪЗДУХОПЛАВАНЕ

               Преди всяко заседание на Съвета на Международната организация за гражданско въздухоплаване се предприемат необходимите стъпки, така че при формулирането на позицията, която да бъде изразена от името на Съюза, да се вземе предвид цялата необходима информация, както и всички документи, подлежащи на обсъждане и попадащи в областта на компетентност на ЕС, в съответствие с поместените в приложение I ръководни принципи и насоки. За тази цел и въз основа на посочената информация службите на Комисията представят на Съвета или на неговите подготвителни органи за разглеждане и одобряване подготвителен документ, в който са изложени елементите на предвидената позиция на Съюза.